Document ID: /roh_data/filtered/fineweb-2-filterrobots_roh.jsonl.gz/34080

Il Cussegl federal na vul uss tuttina betg preschentar ina cuntraproposta tar l’iniziativa «vegnir ord las stretgas» – RASA. Questa iniziativa vul stritgar l’artitgel d’immigraziun ord la constituziun. Quai refusa il Cussegl federal. Oriundamein aveva el previs da preschentar ina cuntraproposta.
La midada d’opiniun argumentescha il Cussegl federal cun las reacziuns negativas durant la consultaziun. Uschia na saja quai betg pussaivel da chattar maioritads per ina cuntraproposta. Sco proxim tracta uss il parlament l’iniziativa RASA.
Reacziun dals iniziants
Ils iniziants da l’iniziativa RASA n'hajan anc betg decis sch’els veglian retrair l’iniziativa. Fin la stad veglian els decider la strategia, ha ditg in commember da la suprastanza dal comité d’iniziativa. La dumonda impurtanta a tgi e tge che l’iniziativa portia propi insatge na possia betg restar etern senza ina resposta. Quai na dettia però naginas cundiziuns da temp e da cuntegn, scrivan ils responsabels.
Reacziun da las partidas
La partida socialdemocrata è sa mussada da principi cuntenta, perquai che RASA adempleschia gia l'intent. Sche l'iniziativa vegnia acceptada, sajan las relaziuns bilateralas cun l’Uniun europeica betg periclitadas tras la realisaziun da l’iniziativa d’immigraziun da massa.
La partida verda e la partida verdliberala han declerà ch’els pretendian vinavant ina cuntraproposta tar l'iniziativa RASA.
RR novitads 17:00